સંખ્યાબળથી તે કદી મલકાતા નહિ અને ઓછી સંખ્યાથી હિંમત હારતા નહિ. કેટલાંક કામની શરૂઆતમાં અમે ત્રણે ચાર જણ જ હોઈએ તો પણ મોતીભાઈનો ઉત્સાહ-ઉલ્લાસ-આનંદ તો એવાં ને એવા જ હોય. આવે વખતે અમને બહુ નવાઈ લાગતી. મોતીભાઈનો દેહ આજે આ દુનિયામાં નથી, છતાં એના ગાઢ પરિચયમાં આવેલ એના કેટલાક મિત્રોમાં, એના બાળક સમાન એમણે સ્થાપેલ ‘ધર્મપુસ્તકાલય'માં અને એની હાટડી સામેના એમના નામ પાછળ વઢવાણે એમના સ્મરણચિહ્ન તરીકે જાળવી રાખેલ મોતીચોકમાં એ હજુય જીવતા છે, એમ હું માનું છું.